Fire politikere håber på, at resten af byrådet vil det brede samarbejde og dermed se nærmere på deres forslag. Borgmesteren er alt andet end begejstret.

Efter et møde i økonomiudvalget i Jammerbugt Kommune fredag, har der været dårlig stemning. Kommunen skal nemlig spare 36,6 millioner kroner i det budget, der blev lagt for bare tre måneder siden. Og det kommer til at gå ud over både skoler og anlægning af nye veje. Fire byrødder fra henholdsvis Konservative, Lokallisten og Nye Borgerlige var så uenige i de områder, der skal spares på, at de stemte imod det reviderede budget. Det fik borgmesteren op i det røde felt. - De er jo ikke tilfredse med noget som helst. De deltager jo ikke. Altså i går, hvor vi havde mødet, så plejer man at have god dialog om, hvordan man skal enes, sådan at alle er med og tager ansvar. De, som retter kritik i forhold til processen, var slet ikke klar til at diskutere det i går, sagde han bestemt til TV2 Nord lørdag. Sent lørdag aften modtog TV2 Nord en pressemeddelelse fra de fire byrødder, der står uden for aftalen. De har nemlig et andet forslag til, hvor pengene skal spares. Ifølge CEPOS kan der effektiviseres for 285 millioner kroner I mailen skriver de blandt andet: - Vi ønsker en anden vej - en vej der skaber et bedre og langtidsholdbart fundament for vores kommune. Vi skal op i helikopteren og se på vores kommune ovenfra. Vi skal slå “sådan plejer vi” filteret fra og se mulighederne frem for forandringsmæssige begrænsninger. De foreslår, at et eksternt firma skal hyres til at belyse, hvordan man kan effektivisere kommunen og på den måde finde millioner af kroner i budgettet. Tænketanken CEPOS (Center for Politiske Studier, red.) har nemlig lavet en analyse, der viser, at Jammerbugt Kommune har et effektiviseringspotentiale på 285 millioner kroner. Det fremgår af byrøddernes pressemeddelelse. -  Vi skal bede firmaet om finde så mange besparelsesmuligheder, som muligt, og så kan vi politisk selv vælge dem, vi mener passer bedst til vores kommune. Dette vil skaffe os den økonomiske stabilitet til at fastholde vores borgernære service, og så vil vi også på sigt kunne få råd til at investere i anlægsprojekter, skriver de. De beder byrådets andre politikere om at være åbne for at kunne samles om en plan, som de håber, kan sikre økonomien på sigt. CEPOS-effektiviseringer er "vanvittige" Nu er byrødderne kommet med et løsningsforslag, som borgmesteren til TV2 Nord lørdag efterspurgte. Men han er ikke tilfreds. - Der er ikke en løsning i det. Det er løsninger, når politikere tager ansvar for at træffe nogle beslutninger. Det er jo ikke konsulentfirmaer, der skal træffe beslutninger. Det er politikerne, siger Mogens Gade (V) og tilføjer: - Vi har brug for, at der gøres noget her og nu. Han siger, at kommunen tidligere har benyttet sig af konsulentfirmaer, og erfaringerne med virksomhederne er ikke gode. - Det, vi mest har oplevet, er, at det koster noget. Jeg tror, at vi selv har det apparat, der skal til for at effektivisere. Men tal fra CEPOS viser jo, at der kan spares en masse på effektiviseringer. Hvorfor er det ikke en god idé? - Jeg har godt læst den rapport fra CEPOS. Den er vanvittig. Det ville jo betyde, at vi skulle lukke det halve af rådhuset, siger han.